Rīgā

|  |  |  |  |
| --- | --- | --- | --- |
|  | 22.05.2023. | Nr. | 3.2-26/22-2 / 1630 |
|  |  |  |  |
| Uz |  | Nr. |  |

Vides aizsardzības un reģionālās attīstības ministram

Mārim Sprindžukam

pasts@varam.gov.lv

Godājamais Sprindžuka kungs!

Lai uzlabotu veselības aprūpes pakalpojumu pieejamību 2023. gadā ievērojot fiskālās politikas nosacījumus un spēkā esošo likumu “Par valsts budžetu 2023. gadam un budžeta ietvaru 2023., 2024. un 2025. gadam” attiecībā uz pieļaujamo valsts budžeta finansiālās bilances apjomu un noteikto maksimāli pieļaujamo valsts budžeta izdevumu kopapjomu 2023. gadam, tiek meklēti risinājumi papildu finanšu līdzekļu pārdalei Veselības ministrijai no citiem budžeta resoriem.

Vēlos informēt, ka no 2023. gada 29. maija līdz 2023. gada 7. jūnijam tiek plānotas individuālās sarunas ar nozaru ministriem. Individuālo sarunu laikā plānots pārrunāt šādus jautājumus:

1. Priekšlikumi iespējamai finansējuma pārdalei no 2023. gadā ministrijām apstiprinātā budžeta, lai nodrošinātu finansējuma pārdali Veselības ministrijai neatliekamu un prioritāru pasākumu finansēšanai veselības nozarei 2023. gadā;
2. Prioritāro pasākumu 2024. – 2026. gadam iesniegšanas procesu, tajā skaitā izvērtējot Valsts kontroles revīzijas ziņojumā minēto par prioritāro pasākumu īstenošanas kvalitāti.

Attiecībā uz priekšlikumiem finansējuma pārdalei no ministriju budžetiem, lai nodrošinātu papildus līdz 140 milj. *euro* piešķiršanu veselības nozarei:

1. Atbilstoši Ministru prezidenta rezolūcijai (23-MPI-16) nozaru ministrijām ir uzdots līdz **2023. gada 26. maijam** sagatavot informāciju par 2023. gada valsts budžeta izpildes procesā izveidojušos un līdz gada beigām prognozēto izdevumu ekonomiju, kā arī pārskatīt piešķirto finansējumu 2023. gadā. **Aicinu atbildīgi izvērtēt minēto uzdevumu par nozares budžeta izpildi, sagatavot un iesniegt minētos priekšlikumus**;
2. Lai nodrošinātu nepieciešamo finansējumu veselības nozarei, **ir veikts procentuāls izdevumu samazinājuma ministriju budžeta programmu/apakšprogrammu EKK2000 “Preces un pakalpojumi” aprēķins**, izdevumus EKK 2000 “Preces un pakalpojumi” samazinot par 5% vai 540 470 *euro* apmērā. (skat. pielikumā pievienoto Excel failu). Vienlaikus aprēķinātās summas apmērā, nozaru ministrijām ir iespēja piedāvāt savu redzējumu par samazināmām budžeta pozīcijām, tās pārrunājot tikšanās reizē.
3. Vienlaikus ņemot vērā, ka līdz šim nav sagatavota normatīvo aktu bāze vai veiktas darbības, lai būtu iespējams sasniegt finansējuma piešķiršanas mērķi 2023. gadā vairākiem **Vides aizsardzības un reģionālās attīstības ministrijas pasākumiem**, tad šo finansējumu būtu iespējams pārdalīt veselības nozarei 2023. gadā:
	1. *Atbalsta pasākums remigrācijas veicināšanai “Reģionālās remigrācijas koordinators”* – priekšlikums pārdalīt finansējumu 400 000 *euro* apmērā, jo pēdējos gados piešķirtais finansējums reģionālo remigrācijas atbalsta pasākumu īstenošanai regulāri netiek izmantots pilnā apmērā (finansējums piešķirts kā “Diasporas finansējums”). Šogad Vides aizsardzības un reģionālās attīstības ministrija sagatavojusi informatīvo ziņojumu (23-TA-499), paredzot mainīt veidu, kā finansējumu izmantot, kas ir saskaņošanas procesā un Ministru kabinetā vēl nav skatīts.
	2. *Vides aizsardzības fonds (Vides aizsardzības projekti un Nozares vides projekti)* – priekšlikums pārdalīt finansējumu 90 000 *euro* apmērā, jo Latvijas vides aizsardzības fonda likuma 5. pants nosaka, ka Vides aizsardzības fondam piešķirtā valsts budžeta dotācija no vispārējiem ieņēmumiem nevar būt mazāka kā iepriekšējā budžeta gadā. 2023. gadā finansējuma palielinājums pret 2022. gadu ir 90 000 *euro*, ko attiecīgi varētu samazināt, ņemot vērā arī to, ka no publiski pieejamās informācijas secināms, ka par visu pieejamo finansējumu projektu konkursi vēl nav izsludināti.

Savukārt attiecībā uz prioritāro pasākumu 2024. – 2026. gadam iesniegšanas nosacījumiem vēršu uzmanību, ka Latvijas Stabilitātes programmā 2023. – 2026. gadam identificētā fiskālā telpa 2024. – 2026. gadā ir ierobežota (2024. gadam 17,1 milj. *euro*, 2025. gadam 193,8 milj. *euro* un 2026. gadam 42,9 milj. *euro*) un, ņemot vērā nepieciešamību nodrošināt papildu finansējumu veselības nozarei, aicinu rūpīgi vērtēt prioritāro pasākumu pieteikumus turpmākajiem gadiem un primāri meklēt iespējas tos finansēt esošo līdzekļu ietvaros, pārskatot ministrijas izdevumus un iepriekš piešķirto finansējumu prioritārajiem pasākumiem (tajā skaitā to īstenošanas progresu).

Individuālā saruna ar vides aizsardzības un reģionālās attīstības ministru plānota **2023. gada 31.maijā plkst. 12:30** (sarunas laiks līdz 2 stundām). Lūdzu ņemt vērā, ka uz individuālo sarunu tiek aicināts vides aizsardzības un reģionālās attīstības ministrs un vēl viens ministrijas pārstāvis. Jautājumu vai neskaidrību gadījumā lūgums sazināties ar finanšu ministra biroju.

|  |  |  |
| --- | --- | --- |
| Ministrs | (paraksts\*) | A. Ašeradens |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Stepanova 25747458
Mara.Stepanova@fm.gov.lv